CELEX: 32018D1919
Language: el
Date: 2018-12-04 00:00:00
Title: Εκτελεστική απόφαση (ΕΕ) 2018/1919 του Συμβουλίου, της 4ης Δεκεμβρίου 2018, για την τροποποίηση της απόφασης 2009/790/ΕΚ που επιτρέπει στη Δημοκρατία της Πολωνίας να εφαρμόσει μέτρο παρέκκλισης του άρθρου 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

7.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 311/32
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2018/1919 ΤΟΥ ΣΥΜΒΟΥΛΙΟΥ
         της 4ης Δεκεμβρίου 2018
         για την τροποποίηση της απόφασης 2009/790/ΕΚ που επιτρέπει στη Δημοκρατία της Πολωνίας να εφαρμόσει μέτρο παρέκκλισης του άρθρου 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1) και ιδίως το άρθρο 395 παράγραφος 1,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Το άρθρο 287 σημείο 14) της οδηγίας 2006/112/ΕΚ επιτρέπει στην Πολωνία να απαλλάσσει από τον φόρο προστιθέμενης αξίας (ΦΠΑ) τους υποκειμένους στον φόρο των οποίων ο ετήσιος κύκλος εργασιών δεν υπερβαίνει το ισόποσο των 10 000 EUR σε εθνικό νόμισμα, με βάση τον συντελεστή μετατροπής που ίσχυε κατά την ημερομηνία προσχώρησής της.
                  
               
                     (2)
                  
                  
                     Με την απόφαση 2009/790/ΕΚ του Συμβουλίου (2), επιτράπηκε στην Πολωνία να απαλλάσσει από τον ΦΠΑ, έως τις 31 Δεκεμβρίου 2012, τους υποκειμένους στον φόρο των οποίων ο ετήσιος κύκλος εργασιών δεν υπερβαίνει το ισόποσο των 30 000 EUR σε εθνικό νόμισμα, με βάση τον συντελεστή μετατροπής που ίσχυε κατά την ημερομηνία προσχώρησής της. Η άδεια εφαρμογής του εν λόγω ειδικού μέτρου στη συνέχεια παρατάθηκε με την εκτελεστική απόφαση 2012/769/ΕΕ του Συμβουλίου (3) έως τις 31 Δεκεμβρίου 2015 και με την εκτελεστική απόφαση (ΕΕ) 2015/1173 του Συμβουλίου (4) έως τις 31 Δεκεμβρίου 2018. Με την εκτελεστική απόφαση (ΕΕ) 2016/2090 του Συμβουλίου (5) αυξήθηκε το όριο απαλλαγής στο ισόποσο των 40 000 EUR σε εθνικό νόμισμα.
                  
               
                     (3)
                  
                  
                     Με επιστολή που πρωτοκολλήθηκε στην Επιτροπή την 15η Μαΐου 2018, η Πολωνία ζήτησε την άδεια να συνεχίσει να απαλλάσσει από τον ΦΠΑ τους υποκειμένους στον φόρο με ετήσιο κύκλο εργασιών που δεν υπερβαίνει το ισόποσο των 40 000 EUR σε εθνικό νόμισμα.
                  
               
                     (4)
                  
                  
                     Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή διαβίβασε το αίτημα της Πολωνίας στα άλλα κράτη μέλη, με επιστολή της 20ής Ιουλίου 2018, με εξαίρεση την Ισπανία, στην οποία το αίτημα διαβιβάστηκε με επιστολή της 23ης Ιουλίου 2018. Με επιστολή της 23ης Ιουλίου 2018, η Επιτροπή γνωστοποίησε στην Πολωνία ότι διέθετε όλες τις απαραίτητες πληροφορίες για την εκτίμηση του αιτήματος.
                  
               
                     (5)
                  
                  
                     Από τις πληροφορίες που παρασχέθηκαν από την Πολωνία προκύπτει ότι οι λόγοι του αιτήματος παρέκκλισης παραμένουν, εν γένει, αμετάβλητοι. Με το μέτρο αυτό απλουστεύεται ο φόρτος των επιχειρήσεων για μεγαλύτερο αριθμό υποκειμένων στον φόρο που έχουν περιορισμένη επιχειρηματική δραστηριότητα. Το μέτρο έχει επίσης ως αποτέλεσμα τη μείωση του διοικητικού φόρτου των φορολογικών αρχών, χάρη στον περιορισμό της ανάγκης για έλεγχο των μικρών υποκειμένων στον φόρο, ο οποίος είναι σχετικά δαπανηρός σε σύγκριση με το ποσό του ΦΠΑ που διακυβεύεται. Το εν λόγω ειδικό μέτρο είναι πλήρως προαιρετικό για τους υποκειμένους στον φόρο.
                  
               
                     (6)
                  
                  
                     Δεδομένου ότι το υψηλότερο όριο είχε ως αποτέλεσμα τη μείωση των υποχρεώσεων όσον αφορά τον ΦΠΑ για τις μικρές επιχειρήσεις, ενώ, παράλληλα οι επιχειρήσεις αυτές διατηρούν ακόμη τη δυνατότητα να επιλέξουν το κανονικό καθεστώς ΦΠΑ σύμφωνα με το άρθρο 290 της οδηγίας 2006/112/ΕΚ, θα πρέπει να επιτραπεί στην Πολωνία να εφαρμόσει το ειδικό μέτρο για περαιτέρω περιορισμένη περίοδο, έως την 31η Δεκεμβρίου 2021.
                  
               
                     (7)
                  
                  
                     Δεδομένου ότι τα άρθρα 281 έως 294 της οδηγίας 2006/112/ΕΚ που διέπουν το ειδικό καθεστώς μικρών επιχειρήσεων υπόκεινται σε επανεξέταση, είναι πιθανό ότι θα εκδοθεί οδηγία που θα τροποποιεί τα εν λόγω άρθρα και ότι θα καθορίζει ημερομηνία από την οποία τα κράτη μέλη οφείλουν να εφαρμόζουν τις εθνικές διατάξεις, πριν από την εκπνοή της περιόδου ισχύος της παρέκκλισης στις 31 Δεκεμβρίου 2021. Στην εν λόγω περίπτωση, η παρούσα απόφαση θα πρέπει να παύσει να ισχύει.
                  
               
                     (8)
                  
                  
                     Η παρέκκλιση δεν έχει καμία επίπτωση στους ιδίους πόρους της Ένωσης που προέρχονται από τον ΦΠΑ, διότι η Πολωνία οφείλει να προβεί σε υπολογισμό της αντισταθμιστικής αποζημίωσης, σύμφωνα με το άρθρο 6 του κανονισμού (ΕΟΚ, Ευρατόμ) αριθ. 1553/89 του Συμβουλίου (6).
                  
               
                     (9)
                  
                  
                     Επομένως, η απόφαση 2009/790/ΕΚ θα πρέπει να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το άρθρο 2 της απόφασης 2009/790/ΕΚ αντικαθίσταται από το ακόλουθο κείμενο:
            
               
                  «Άρθρο 2
                  Η παρούσα απόφαση εφαρμόζεται από την 1η Ιανουαρίου 2010 έως την πρώτη χρονικά από τις ακόλουθες δύο ημερομηνίες:
                  
                              α)
                           
                           
                              την 31η Δεκεμβρίου 2021,
                           
                        
                              β)
                           
                           
                              την ημερομηνία από την οποία τα κράτη μέλη οφείλουν να εφαρμόσουν εθνικές διατάξεις τις οποίες υποχρεούνται να θεσπίσουν στην περίπτωση που εκδοθεί οδηγία για την τροποποίηση των άρθρων 281 έως 294 της οδηγίας 2006/112/ΕΚ τα οποία διέπουν το ειδικό καθεστώς για τις μικρές επιχειρήσεις.».
                           
                        
            
         
         
            Άρθρο 2
            Η παρούσα απόφαση παράγει αποτελέσματα από την ημέρα της κοινοποίησής της.
            Εφαρμόζεται από την 1η Ιανουαρίου 2019.
         
         
            Άρθρο 3
            Η παρούσα απόφαση απευθύνεται στη Δημοκρατία της Πολωνίας.
         
         
            Βρυξέλλες, 4 Δεκεμβρίου 2018.
            
               
                  Για το Συμβούλιο
               
               
                  Ο Πρόεδρος
               
               H. LÖGER
            
         
         
            (1)  ΕΕ L 347 της 11.12.2006, σ. 1.
         
            (2)  Απόφαση 2009/790/ΕΚ του Συμβουλίου, της 20ής Οκτωβρίου 2009, που επιτρέπει στη Δημοκρατία της Πολωνίας να εφαρμόσει μέτρο παρέκκλισης του άρθρου 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 283 της 30.10.2009, σ. 53).
         
            (3)  Εκτελεστική απόφαση 2012/769/ΕΕ του Συμβουλίου, της 4ης Δεκεμβρίου 2012, για τροποποίηση της απόφασης 2009/790/ΕΚ με την οποία επιτρέπεται στη Δημοκρατία της Πολωνίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 338 της 12.12.2012, σ. 27).
         
            (4)  Εκτελεστική απόφαση (ΕΕ) 2015/1173 του Συμβουλίου, της 14ης Ιουλίου 2015, για την τροποποίηση της απόφασης 2009/790/ΕΚ που επιτρέπει στη Δημοκρατία της Πολωνίας να εφαρμόσει μέτρο παρέκκλισης του άρθρου 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 189 της 17.7.2015, σ. 36).
         
            (5)  Εκτελεστική απόφαση (ΕΕ) 2016/2090 του Συμβουλίου, της 21ης Νοεμβρίου 2016, για την τροποποίηση της απόφασης 2009/790/ΕΚ που επιτρέπει στη Δημοκρατία της Πολωνίας να εφαρμόσει μέτρο παρέκκλισης του άρθρου 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 324 της 30.11.2016, σ. 7).
         
            (6)  Κανονισμός (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από τον φόρο επί της προστιθέμενης αξίας (ΕΕ L 155 της 7.6.1989, σ. 9).